Document ID: 31991R3860

ΚΑΝΟΝΙΣΜΟΣ (ΕΟΚ) αριθ. 3860/91 ΤΟΥ ΣΥΜΒΟΥΛΙΟΥ της 23ης Δεκεμβρίου 1991 σχετικά με την ανάληψη επείγουσας δράσης για την προμήθεια τροφίμων που προορίζονται για τους πληθυσμούς της Αλβανίας
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), και ιδίως το άρθρο 7 παράγραφος 5 και το άρθρο 8,
τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων (2), και ιδίως το άρθρο 6 παράγραφος 6 και το άρθρο 7 παράγραφος 4,
τον κανονισμό (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του βοείου κρέατος (3), και ιδίως το άρθρο 6 παράγραφος 5 και το άρθρο 7 παράγραφος 2,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως της αγοράς στον τομέα των οπωροκηπευτικών (4), και ιδίως το άρθρο 35,
την πρόταση της Επιτροπής,
Εκτιμώντας:
ότι η αγορά ορισμένων γεωργικών προϊόντων μπορεί να παρουσιάσει καταστάσεις παραγωγής που καθιστούν δυνατή τη διάθεση αυτών των ιδίων προϊόντων με ειδικές συνθήκες-
ότι πρέπει να προβλεφθεί η διάθεση τροφίμων, στους πληθυσμούς της Αλβανίας, προκειμένου να βελτιωθούν οι πολύ κρίσιμοι όροι εφοδιασμού της χώρας αυτής- ότι η Επιτροπή διαθέτει γεωργικά προϊόντα σε αποθέματα μετά από μέτρα παρέμβασης και ότι θα πρέπει να χρησιμοποιηθούν τα προϊόντα αυτά για την υλοποίηση της προαναφερόμενης δράσης- ότι, για ορισμένα από από τα προϊόντα αυτά, μπορούν να εγκριθούν τα αναγκαία μέτρα από την ίδια την Επιτροπή, κατ' εφαρμογήν της ισχύουσας νομοθεσίας-
ότι εμπίπτει στην αρμοδιότητα της Επιτροπής να καθορίσει τις λεπτομέρειες εφαρμογής της παρούσας δράσης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με τους όρους που αναφέρονται στα επόμενα άρθρα, αναλαμβάνεται επείγουσα δράση για τη δωρεάν προμήθεια στους πληθυσμούς της Αλβανίας ορισμένων τροφίμων που θα καθορισθούν και τα οποία είναι διαθέσιμα μετά από μέτρα παρέμβασης. Οι δαπάνες για τη δράση αυτή περιορίζονται σε 35 εκατομμύρια Ecu του προϋπολογισμού.
Άρθρο 2
1. Τα προϊόντα μπορούν να χορηγηθούν αυτούσια ή μετά από μεταποίηση.
2. Η δράση μπορεί επίσης να αφορά τρόφιμα που λαμβάνονται στα πλαίσια εμπορικής συναλλαγής προϊόντων που προέρχονται από τα αποθέματα παρέμβασης με τρόφιμα που ανήκουν στην ίδια ομάδα προϊόντων.
3. Οι δαπάνες για την προμήθεια, συμπεριλαμβανομένης της μεταφοράς και, ενδεχομένως, της μεταποίησης, καθορίζονται με διαγωνισμό ή, για λόγους που οφείλονται στον επείγοντα χαρακτήρα της δράσης, με διαδικασία απευθείας ανάθεσης.
4. Οι δαπάνες πληρώνονται στους εμπορευομένους για τις προμήθειες για τις οποίες έχει προσκομισθεί η απόδειξη ότι τα προϊόντα έφθασαν στο προβλεπόμενο στάδιο παράδοσης.
5. Τα προϊόντα που αποστέλλονται κατ' εφαρμογή του παρόντος κανονισμού δεν επωφελούνται των επιστροφών κατά την εξαγωγή και δεν υπάγονται στο καθεστώς των νομισματικών εξισωτικών ποσών.
Άρθρο 3
Οι λεπτομέρειες εφαρμογής του παρόντος κανονισμού θεσπίζονται από την εφαρμογή με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 ή, κατά περίπτωση, στα αντίστοιχα άρθρα των άλλων σχετικών κανονισμών που αφορούν την κοινή οργάνωση γεωργικών αγορών.
Άρθρο 4
Η Επιτροπή επιφορτίζεται με τον έλεγχο των εργασιών παράδοσης καθώς και με την εφαρμογή των κριτηρίων που ορίζονται κατά τη διανομή της ενίσχυσης στους πληθυσμούς.
Άρθρο 5
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Δεκεμβρίου 1991.

Labels: 3
18
17
5